ב-15 בינואר 1942 הועלה קיז לדרגת בריגדיר גנרל (כוכב אחד) זמנית ומונה למפקד דיוויזיית השריון ה-9. ב-22 ביוני של אותה שנה הוא הועלה זמנית לדרגת מייג'ור גנרל (שני כוכבים), וב-1 ביולי הפכה דרגת הקולונל שלו לקבועה. בספטמבר של אותה שנה הוא הוחלף בג'ון לאונרד, ונשלח למערכה בצפון אפריקה. הוא מונה לסגן מפקד כוח המשימה המערבי בפיקודו של פטון, ויחד עמו השתתף בכיבוש קזבלנקה במסגרת מבצע לפיד. בפברואר 1943 מונה לסגן מפקד הקורפוס ה-1 ולחם עמו במערכה בתוניסיה. ביולי של אותה שנה הוא מונה לסגן מפקד הארמייה השביעית, שוב תחת פיקודו של פטון. הוא השתתף בפלישת בעלות הברית לסיציליה, ובמהלכה נתן לו פטון פיקוד על קורפוס זמני שהורכב משלוש דיוויזיות. קיז התקדם לאורך 125 קילומטרים בחמישה ימים, דרך שטח הררי קשה, והשתלט על רוב סיציליה המערבית, כולל פלרמו, בירת סיציליה. לאחר מכן נותר הקורפוס בסיציליה המערבית כחיל מצב, עד שפורק ב-20 באוגוסט, שלושה ימים לאחר סיום המערכה על האי. בספטמבר 1943 הוא קיבל את הפיקוד על הקורפוס ה-2 מידי ג'ון לוקאס, והשתתף עמו בפלישת בעלות הברית לאיטליה בנובמבר, כחלק מהארמייה החמישית שעליה פיקד מארק קלארק, אשר היה צעיר מקיז בשמונה שנים. הוא השתתף בקרב על סן פייטרו אינפיין ולאחר מכן בקרב על נהר רפידו, קרב מונטה קאסינו, פריצת הקו הגותי ומתקפת האביב של בעלות הברית בצפון איטליה. ב-17 באפריל 1945 הוא הועלה לדרגה זמנית של לוטננט גנרל (שלושה כוכבים).